**MØTEREFERAT**

Vedrørende

**Klubbkonferanse i NBF Buskerud Bridgekrets 16. september 2013**

Tilstede:

Fra klubbene:

Lars Urholt Asker BK

Olav Lillebuen BK Sølvknekt

Gunnar Sembsmoen BK Sølvknekt

Ellen Cathrine Orsteen Fjerdingstad BK

May Kjellevold Fjerdingstad BK

Steinar Tjøntveit Flesberg BK

Jan Ingar Løvaas Galleberg BK

Vidar Sund Galleberg BK

Arne Ellseth Gol BK

Olav Vannebo Harestua BK

Karsten Emil Gill Konnerud BK

Olav Vee Konnerud BK

Roger Bottolfs Krødsherad BK

Magne Simensen Krødsherad BK

Hans Dokken Nesbyen BK

Edvard Kristiansen Vikersund BK

Fra kretsstyret:

Nils Halvard Bråten

Tor Orsteen

Knut Thorvaldsen

Per Brekka,

Jan G. Ohren

Einar Lærum

Fra NBF:

Sigmund Bakke, leder i Turneringsutvalget

Møtet ble holdt på Sole Hotell fra kl.18.30

**Sak 1 – Erfaringer som bridgelærer.**

Vidar Sund fra Galleberg BK orienterte om sine erfaringer med NBF`s nye turneringsopplegg spill bridge 1 og 2, og ga noen tanker om hvordan vi skal få kursdeltagere til å bli aktive klubbmedlemmer.

**Fordelene med det nye undervisningsopplegget:**

Det er et nordisk tilbud slik at det er potensielt mange spillere som blir undervist i samme system.

Det er tilbud på nett/BBO

CDèn som medfølger kurspakken gir gode øvingsmuligheter.

Kortstokkene som medfølger kurspakken er bra.

**Ulemper med det nye undervisningsopplegget:**

Bøkene er ikke gode. De er tydelig preget av hastverk og manglende korrekturlesing.

Ulogisk plasserte sider med informasjon om bridge midt inne i kapitler. Det som står et greit men er fullstendig malplassert.

Eksempelspill har umulige kortsammensetninger. De har glemt småkortene slik at det samme kortet er på flere hender i samme spill.

Spillene har ikke blitt gjennomgått godt nok med tanke på om det er rett kontrakt de er eksempler på.

Poenggrensene man har lagt seg på ved svar bryter med den vante sammensetningen, 6-9, 10-12 osv. Dette kompliserer læringsprosessen. Det savnes begrunnelse for noen av valgene.

**Hvordan få kursdeltagere til å bli klubbspillere:**

Det må være en bevissthet i klubben om at rekruttering er viktig. Spillerne må være villige til å spille litt færre spill på klubbkveldene slik at nye har mulighet til å henge med.

Kursdeltagerne bør trekkes med i klubben før de er ferdige med kurset, for eksempel bli invitert til julebord ol.

Sosial spilling med mulighet for å diskutere spillene.

Fadderpar som spiller privat. Erfarne spillere må være villige til å spille med uerfarne. Det å endre par kan for øvrig være godt for klubben uavhengig av rekruttering.

**Sak 2 – Nytt turneringsopplegg fra NBF.**

Styremedlem og leder i tunerinsutvalget i NBF Sigmund Bakke orienterte om det nye turneringstilbudet mv.

Norge skal arrangere bridge EM i Tromsø i 2015. Det vil her bli forsøkt å få til et segment med bridge for alle, men dette er ikke endelig avklart.

Det ble i fjor satt ned en arbeidsgruppe som skulle se på NBF`s turneringstilbud på bred basis. De leverte sin første rapport i juni. UTV og styret har vurdert forslagene, og det er vedtatt en del endringer fra inneværende sesong.

**NM for par.**

Det er vedtatt å flytte finalen i NM Par fra festivalen. Antall par reduseres til 52 og turneringen vil bli arrangert fredag – søndag en helg i september. Det spilles serie med tre spill i runden – totalt 153 spill.

Plassene fordeles slik:

1 plass per krets 25 plasser

Fordelt kretsene ut fra deltagelse 10 plasser

Fjorårets norgesmestre 1 Plass

Plassene 2 – 11 i fjorårets finale 10 Plasser

Norgesmestere Damer, Veteran, Junior 3 Plasser

NM Åpent Par 3 Plasser

For alle plasser gjelder at det er paret som er kvalifisert, og man må spille finalen sammen. For de som er dobbeltkvalifisert gjelder første kvalifisering – det er ikke anledning til å bytte makker. Som i dag vil kun de som er kvalifisert fra kretsene gi ekstraplass året etter.

NM Par vil flyttes rundt til interesserte arrangører i likhet med finalen for NM Klubber.

**Norsk bridgefestival.**

Flyttingen av NM par frigjør plass på festivalen. Det vil bli to nye hovedturneringer – NM Åpent Par og NM Åpent Lag. Begge turneringer vil gå over tre dager med flere trinn og vil delvis overlappe hverandre. Reglene for disse turneringene vil bli publisert på NBF`s hjemmeside.

Grunnet EM i Tromsø er det ikke planlagt ordinær festival i 2015 så noen tilpasninger vil det uansett bli dette året. I 2014 går festivalen som i år i Fredrikstad – arrangørsted for senere år er ikke bestemt.

**Grand Prix**

For å stimulere til økt deltagelse etableres en Grand Prix turnering, der man samler poeng i de åpne forbundsturneringene gjennom året med en premiering sammenlagt samt noen plasser i NM Åpent Par. Grand Prix poeng settes likt oppnådde mesterpoeng.

Det vil ikke bli krevd søknad eller ekstra avgift for den første sesongen, og det vil bli arbeidet med å finne en sponsor til turneringen.

**NM for klubblag.**

For NM klubblag var det stor nedgang i deltagelsen i år. Selve konseptet med 3-lagsmøter fungerer bare delvis. Det er særlig i forbindelse med at lag trekker seg etter første kamp at det kan oppstå uheldige virkninger.

Det er ikke foreslått noe konkret konsept, og det foreslås derfor å beholde trekantmøter i inneværende sesong med forbehold om at det kan bli justeringer om antall påmeldte tilsier det. Det vil bli tilstrebet å sørge for at alle da får minst to kamper.

**Reglement.**

De forslåtte endringer samt ny VP-skala og medlemsform vil medføre en del endringer i turnerings- og mesterpoengreglementet. I tillegg kommer en justering av noen straffebestemmelser, og at tidligere tillegg i den norske utgaven av lovboka bakes inn – det har vært et hull etter at ny lovbok kom.

**Sak 3 – Ny kontingent.**

Tor Orsteen la frem en orientering om konsekvensen for kretsen av vedtaket på bridgetinget om nye medlemskontingenter. Noen av klubbene hadde fått regning fra NBF som også omfattet kretskontingenten. Dette er ikke i samsvar med det som er sagt tidligere, og det må tas kontakt med forbundet for å få dette klarlagt slik at det ikke sendes dobbeltregning til klubbene.

**Sak 4 – Reglement for KM par.**

Etter vedtak på tinget fikk styret fullmakt til å lage nytt reglement i samsvar med forbundets reglement. Dette ble fremlagt på møtet.

Etter litt diskusjon ble det vedtatt å utsette dette til det nye reglementet fra forbundet foreligger, da dette skal utarbeides med det første.

Styret lager da et reglement i henhold til dette, og sender ut til klubbene samt publiserer det på kretsens hjemmeside.

**Sak 5 – Handlingsplan for sesongen 2013-2014.**

Nils Halvard Bråten la frem følgende prioriterte oppgaver for den kommende sesongen:

* Arrangere kretsturneringene.

Terminliste er lagt på nettsidene. NB! Seriemesterskapet 4.div. går 2. og 3. november mens 3. div. går 9. og 10. november. Påmeldingsfrist 1. oktober. Rekrutturneringen går 9. november, mens KM lag spilles 23. november.

* Utdanne nye turneringsledere. Det er påmeldt 6 stykker, men er plass til flere.
* Rekruttering. Hjelpe klubbene med å skaffe nye medlemmer gjennom kurs, og ved å følge opp tidligere medlemmer. NB! Kan søke kretsen om tilskudd til kurs (rekruttfondet). Rekrutteringsansvarlig er Anne Marit Knutsen. Det bør ses spesielt på uorganiserte klubber, Ungdomsklubber/folkehøyskoler og «barnebarnsturneringer».
* Kretsens hjemmeside er [www.nbfbuskerud.com](http://www.nbfbuskerud.com) . Ansvarlig for denne fra 10. september er Lars Urholt, Asker BK.

Møtet hevet kl. 21.30